DA-stryd met De Lille: ‘Kapenaars betaal die prys’Patricia de Lille. Foto: Ayanda Ndamane/African News Agency Corné Mulder, die VF Plus se hoofsweep en leier in die Wes-Kaap, sê Kapenaars is die enigste “werklike verloorders” in die voortslepende stryd tussen die DA en Patricia de Lille, burgemeester van Kaapstad. Die hooggeregshof in Kaapstad het Woensdag in die guns van Patricia de Lille, die burgemeester van Kaapstad, beslis nadat sy die DA hof toe gesleep het oor die beëindiging van haar partylidmaatskap. Die hof het bevind die DA het sy eie grondwet en reëls oortree toe hy De Lille van haar lidmaatskap onthef het. “Weens die interne probleme in die DA sal die ANC met aanstaande jaar se algemene verkiesing hom met hernude moed en ywer voorberei om ontnugterde kiesers na sy kamp te lok en sodoende weer beheer oor die stad én provinsie probeer neem,” sê Mulder. “Dit mag nie gebeur nie. Die VF Plus sal in ŉ koalisie met ander partye saamwerk om die ANC uit regering te hou in die belang van al die Wes-Kaap se mense.” Mulder meen die krisis wat dié struwelings binne die DA veroorsaak het, het daartoe gelei dat Kaapstad op “noodbeplanning” aangewese is om te funksioneer. “Die DA se besluit om aansoek te doen om appèl aan te teken teen die uitspraak van ŉ volbank regters van die Kaapstadse hooggeregshof wat aan De Lille weer volle lidmaatskap van die DA besorg het, is ook betreurenswaardig. Dié party wys daardeur dat hy, net soos oudpres. Jacob Zuma, hom nie neerlê by die uitspraak van ŉ hof nie en bereid is om die proses van litigering uit te rek ten koste van sy kiesers wat beter as dit verdien.” Die VF Plus meen dat daar waarskynlik nie gou ŉ einde aan dié geveg gaan kom nie aangesien De Lille vandag (28 Junie) in dieselfde hof ŉ aansoek gaan indien dat die DA dokumente met ernstige beweringe oor haar aan haar beskikbaar sal stel. “Dit kan ŉ lang, uitgerekte en duur proses raak wat dalk ŉ klimaks kan bereik kort voor aanstaande jaar se algemene verkiesing. Kapenaars kan nog ŉ duur prys vir hierdie DA-debakel betaal, en dit moet tot elke prys vermy word.” De Lille het reeds in Mei die eerste ronde van haar regsgeding gewen nadat sy tydelik weer in haar pos as burgemeester aangestel is totdat die hof ŉ finale beslissing kon maak oor die wettigheid van die manier waarop sy onthef is.